**Τρίτη, 28/3/2017**

**Χαιρετισμός του Υπουργού Δικαιοσύνης και Δημοσίας Τάξεως**

**κ. Ιωνά Νικολάου στην επιστημονική ημερίδα με θέμα: «Ψυχοσωματικές επιδράσεις από τις τεχνολογικές καταστροφές», Αίθουσα Τελετών Οικήματος ΠΟΕΔ**

**Τρίτη, 28.3.2017, 8.30 π.μ.**

**---------------------------------------------------------------------------------------------**

Είναι με ιδιαίτερη ικανοποίηση που αποδέχθηκα την εισήγηση να θέσω υπό την αιγίδα μου τη σημερινή επιστημονική ημερίδα, η οποία έχει ως επίκεντρο την ενημέρωση γύρω από τις ψυχοσωματικές επιπτώσεις που μπορεί να έχουν τεχνολογικής φύσεως καταστροφές.

Η ραγδαία τεχνολογική αλλά και η ενεργειακή ανάπτυξη που παρατηρούνται τα τελευταία χρόνια καθιστούν επιτακτική την ανάγκη για στρατηγικούς σχεδιασμούς σε εθνικό επίπεδο ώστε να μπορούν να αντιμετωπίζονται άμεσα και αποτελεσματικά τυχόν τεχνολογικής φύσεως καταστροφές και να υπάρχουν σχεδιασμοί σε τακτικό επιχειρησιακό επίπεδο. Τέτοιοι σχεδιασμοί είναι αυτονόητο ότι θα πρέπει να διασφαλίζουν και καταστροφές από φυσικές και ανθρωπογενείς και δη τρομοκρατικές ενέργειες και να υπάρχουν και σε τακτικό επιχειρησιακό επίπεδο. Στόχος είναι να διασφαλίζεται αφενός η ασφαλής λειτουργία των εγκαταστάσεων και αφετέρου η ασφάλεια και η υγεία του πληθυσμού.

Τεχνολογικά συμβάντα και καταστροφές έχουν πολλές φορές από απλά αρνητικές μέχρι και αρνητικότατες συνέπειες στην οικονομία των κρατών αλλά και σοβαρές ως ιδιαίτερα σοβαρές επιπτώσεις στη σωματική και ψυχική υγεία όσων προστρέχουν να τις αντιμετωπίσουν όπως και επιπτώσεις στην υγεία και την ευημερία των κατοίκων.

Καταστροφές, όπως αυτές που προαναφέρθηκαν απαιτούν την άμεση κινητοποίηση των κρατικών υπηρσιών, οι οποίες πρέπει να είναι άρτια προετοιμασμένες, ώστε να μπορούν να αντιμετωπίσουν όλα τα ενδεχόμενα και να αποτρέψουν δυσάρεστες καταστάσεις.

Για ενίσχυση των προσπαθειών της, η Πυροσβεστική Υπηρεσία Κύπρου υπέβαλε πρόταση στα πλαίσια του προγράμματος συνεργασίας Interreg V-A Ελλάδα – Κύπρος 2014-2020 που αφορά στη διαχείριση και πρόληψη κινδύνων από φυσικές, τεχνολογικές και ανθρωπογενείς καταστροφές, η οποία και εγκρίθηκε. Περιλαμβάνει ανταλλαγή εκπαιδεύσεων και εξασφάλιση εξοπλισμού και οχημάτων.

Για την αντιμετώπιση πολύ σοβαρών τεχνολογικών και φυσικών καταστροφών πολλές φορές δεν αρκεί ο άριστος στρατηγικός σχεδιασμός και η όποια προετοιμασία σε εθνικό επίπεδο. Είναι σ’ αυτά τα πλαίσια που αναπτύχθηκε συνεργασία μεταξύ Κύπρου και Ελλάδας και μεταξύ Κύπρου και Ισραήλ για υιοθέτηση κοινών επιχειρησιακών τακτικών και μεθόδων που, παράλληλα, ενισχύουν την κοινή πυροσβεστική αντίληψη και δημιουργούν προϋποθέσεις λειτουργίας κοινού μηχανισμού αντιμετώπισης τεχνολογικών ατυχημάτων και επεισοδίων, μεταξύ άλλων και από χημικά και γενικά επικίνδυνα υλικά, και ανάληψη κοινών επεμβατικών δράσεων.

Κυρίες και Κύριοι,

Είναι αυτονόητο ότι το Υπουργείο Δικαιοσύνης και Δημοσίας Τάξεως ενθαρρύνει όλες τις συνεργασίες και προγράμματα που σκοπό έχουν τη δημιουργία συνθηκών μεγαλύτερης ασφάλειας και προστασίας των εγκαταστάσεων, των πυροσβεστών και του κοινού στον τόπο μας. Το Υπουργείο αυτό, όμως, είναι ιδιαίτερα ευτυχές γιατί τέτοια αγαστή συνεργασία αναπτύχθηκε, στη βάση και της αμοιβαιότητας, με φίλες γειτονικές χώρες και ιδιαίτερα με την Ελλάδα.

Καλωσορίζω, τελειώνοντας, στην Κύπρο τους εξ Ελλάδος αξιωματικούς και όλους τους άλλους εξέχοντες ομιλητές και εύχομαι κάθε επιτυχία στις εργασίες της σημερινής ημερίδας.

Σας ευχαριστώ.